b"\n_START_ARTICLE_\nQuirom\xc3\xa0ncia\n_START_PARAGRAPH_\nLa quirom\xc3\xa0ncia \xc3\xa9s segons els practicants, l'art d'endevinar el passat d'una persona i de predir-li el futur mitjan\xc3\xa7ant l'examen de les l\xc3\xadnies, promin\xc3\xa8ncies i altres caracter\xc3\xadstiques de la m\xc3\xa0. Estretament vinculada a l'astrologia i a la c\xc3\xa0bala, fou coneguda pels caldeus, egipcis, assiris i hebreus, encara que es considera una pseudoci\xc3\xa8ncia. Segons la quirom\xc3\xa0ncia, els astres que han presidit el naixement d'una persona imposen els seus signes en les diferents parts del cos, especialment a la m\xc3\xa0. _NEWLINE_Els signes que cal interpretar s\xc3\xb3n la forma general de la m\xc3\xa0 (especialment la dominant, aquella amb qu\xc3\xa8 s'escriu), el relleu de la seva palma i les l\xc3\xadnies que la recorren. L'escola majorit\xc3\xa0ria de quirom\xc3\xa0ncia associa cada \xc3\xa0rea de la m\xc3\xa0 amb un d\xc3\xa9u de la mitologia grega i els seus atributs, per tant es llegir\xc3\xa0 en aquella zona el futur relacionat amb un camp concret. En la literatura popular, l'acte de llegir les mans s'associa als gitanos, especialment fetilleres.\n_START_SECTION_\nLes l\xc3\xadnies\n_START_PARAGRAPH_\nLa primera l\xc3\xadnia que es llegeix \xc3\xa9s la del cor, que acostuma a ser la segona de la part superior, amb un extrem que parteix de la base del dit \xc3\xadndex. Despr\xc3\xa9s es llegeix la l\xc3\xadnia de l'enteniment, que \xc3\xa9s la que passa just pel mig del palmell. T\xc3\xa9 relaci\xc3\xb3 amb la manera d'aprendre, la import\xc3\xa0ncia d'aspectes intel\xc2\xb7lectuals i ser o no una persona reflexiva. A continuaci\xc3\xb3 es llegeix la l\xc3\xadnia de la vida, que \xc3\xa9s la que separa l'\xc3\xa0rea del polze de la resta i que acostuma a ser la m\xc3\xa9s pol\xc3\xa8mica, ja que reflecteix el benestar i els canvis en l'exist\xc3\xa8ncia de la persona. Antigament es creia que la seva longitud es relacionava directament amb els anys de vida de l'individu._NEWLINE_A part d'aquestes l\xc3\xadnies majors, n'hi ha d'altres considerades menors. En la part superior est\xc3\xa0 l'anell de Venus, que t\xc3\xa9 a veure amb la intel\xc2\xb7lig\xc3\xa8ncia emocional i com es relaciona la persona amb els altres. La l\xc3\xadnia del Sol, que baixa des del quart dit, es relaciona amb la fama que assolir\xc3\xa0 el subjecte. La l\xc3\xadnia de Mercuri, la m\xc3\xa9s allunyada del polze, parla dels negocis i de la comunicaci\xc3\xb3. La l\xc3\xadnia de la sort, tamb\xc3\xa9 anomenada del dest\xc3\xad creua les altres, indicant els aspectes que no tenen control per part de la persona per\xc3\xb2 que afecten la seva vida._NEWLINE_Les l\xc3\xadnies del canell ens indiquen el nombre de vides anteriors de la persona i la durada de cada una d'elles."